# 1η ερώτηση

2.1.

Το σχήμα ή Μοντέλο του Laswell έχει χρησιμοποιηθεί από τον ίδιο και πολλούς συγγραφείς- μελετητές, κυρίως, για να αποτελέσει τον οδηγό για τη συστηματική μελέτη και την έρευνα των συντελεστών της Επικοινωνίας.

α) Τι παραλείπει να συμπεριλάβει το μοντέλο αυτό; *(μονάδες 7)*

β) Ποιες επιφυλάξεις στο σχήμα αυτό διατύπωσαν άλλοι ερευνητές; (*μονάδες 6)*

2.2.

Με την έκφραση κανονική ακοή, εννοούμε τη δυνατότητα της ακοής να συλλαμβάνει τους ήχους τους οποίους μπορούν να συλλαμβάνουν οι υγιείς, με συνηθισμένη ακουστική ικανότητα, ακροατές. Η κανονική ακοή μπορεί να διακριθεί σε Ενεργητική ακοή και σε Παθητική.

α) Δώστε τον ορισμό της Ενεργητικής ακοής. *(μονάδες 6)*

β) Ποιες προϋποθέσεις, ανεξάρτητα από την κατάσταση του ακουστικού νευρικού συστήματος, πρέπει να ισχύουν για να λειτουργεί η ακοή του ακροατή με τρόπο ενεργητικό;

*(μονάδες 6)*

Απάντηση

2.1

α) Το μοντέλο αυτό παραλείπει να συμπεριλάβει το “σκοπό” της Επικοινωνίας, αυτόν που επιδιώκει να ικανοποιήσει ο αποστολέας του μηνύματος, ο αρχικός επικοινωνητής, συχνά καταβάλλοντας σημαντικό κόπο και δαπάνες. Ακόμη δεν συμπεριέλαβε τις “συνθήκες” κάτω από τις οποίες διεξάγεται η επικοινωνιακή διαδικασία και οι οποίες μπορούν να επηρεάσουν την εξέλιξη και τα αποτελέσματά της.

β) Άλλοι ερευνητές διατύπωσαν επιφυλάξεις στο σχήμα αυτό, θεωρώντας ότι οδηγεί σε αποσπασματική θεώρηση της Επικοινωνίας, ενώ όπως, υποστηρίζουν τα διάφορα στοιχεία της είναι αλληλοεξαρτώμενα. Ακόμα, ότι αγνόησε την “αντίδραση-απάντηση” του αποδέκτη, η οποία ακριβώς αναφέρεται και ως “ανάδραση”, δηλαδή ως μια δράση όχι πάντοτε αντίδρασης. Ο όρος αυτός είναι πολύ γνωστός με τον όρο “feedback”.

 2.2.

α) Ενεργητική ακοή ονομάζεται η ικανότητα ενός ακροατή-αποδέκτη μηνύματος να φτάνουν ως τα αυτιά του οι ήχοι και να αντιλαμβάνεται το περιεχόμενό τους. Δηλαδή, να αντιλαμβάνεται το ακουστικό μήνυμα στο σύνολό του ή να αντιλαμβάνεται κανονικά τα ακουστικά στοιχεία-λέξεις του μηνύματος.

β) Βασική προϋπόθεση είναι και η κατάλληλη ψυχολογική κατάστασή του ακροατή, η διάθεσή του να κατευθύνει την προσοχή του στο συγκεκριμένο μήνυμα και να ενεργοποιήσει τη βούλησή του να το αντιληφθεί.

# 2η ερώτηση

2.1.

Η Γλώσσα αποτελεί ένα από τα βασικά χαρακτηριστικά της ανθρώπινης ύπαρξης, αφού αυτή είναι που επιτρέπει το λόγο.

α) Τι είναι ο λόγος; Δώστε τον ορισμό. *(μονάδες 6)*

β) Η σύλληψη του περιεχομένου του λόγου είναι αμφίβολη καθώς εξαρτάται από κάποιους παράγοντες. Ποιοι είναι αυτοί οι παράγοντες; *(μονάδες 6)*

2.2. Η Επικοινωνία μεταξύ των ανθρώπων μπορεί να γίνεται μέσα από την Εξωγλωσσική Επικοινωνία.

α) Τι εννοούμε με τον όρο Εξωγλωσσική Επικοινωνία; *(μονάδες 4)*

β) Πώς διακρίνεται η Εξωγλωσσική ή μη γλωσσική επικοινωνία από τη γλωσσική;

### (μονάδες 6)

γ) Αναφέρετε ένα χαρακτηριστικό παράδειγμα εξωγλωσσικής γλώσσας. *(μονάδες 3)*

# απαντήσεις

2.1

α) Ο λόγος είναι ένα πολύτιμο σύστημα επικοινωνίας και έκφρασης, συνεννόησης και επαφής, μέσα στη μικρή ή μεγαλύτερη ομάδα ή κοινωνία στην οποία ανήκει ο άνθρωπος. (Εναλλακτικά: Ο λόγος δεν είναι παρά το σύνολο των λέξεων και των ήχων που είναι με κάποιο σύστημα αρθρωμένα, που εκφράζονται με κάποια δομή, ένα συντακτικό, και επιτρέπουν τη μεταβίβαση και την ανταλλαγή πληροφοριών, ιδεών, σκέψεων και προτάσεων, που επιτρέπουν δηλαδή και εξασφαλίζουν την Επικοινωνία).

β) Η σύλληψη του περιεχομένου του λόγου αυτού είναι αμφίβολη, αφού εξαρτάται:

1. Από την πνευματική ικανότητα, την εμπειρία, τις γνώσεις και τη σωματική και ψυχολογική κατάσταση του ακροατή.
2. Από τη θέση που αυτός κατέχει στο χώρο της Επικοινωνίας, πόσο απέχει δηλαδή από τον ομιλητή.
3. Από διάφορες συνθήκες που μπορεί να επικρατούν στο χρόνο της εκφώνησης (άνεμος, θόρυβος, άλλες ομιλίες, τυχαία γεγονότα).

 2.2.

α) Η Επικοινωνία στην ανθρώπινη κοινωνία, δεν είναι πάντοτε γλωσσική και μπορεί να γίνεται χωρίς τη χρήση των γλωσσικών στοιχείων. Η Επικοινωνία αυτή ονομάζεται Εξωγλωσσική ή μη γλωσσική.

β) Η Εξωγλωσσική ή μη γλωσσική Επικοινωνία διακρίνεται από την Επικοινωνία η οποία χρησιμοποιεί λέξεις αλλά όχι με τον τρόπο της γλωσσικής Επικοινωνίας, ή χρησιμοποιεί λέξεις με διαφορετικούς ήχους ή γραφή ή ακόμη χρησιμοποιεί διάφορα υποκατάστατα των λέξεων.

 γ) Το Σύστημα Επικοινωνίας Μορς (Morse) ή με τον Κώδικα Σημάτων Μορς με τον τηλέγραφο.

 3η ερώτηση

2.1.

 Ένα από τα χαρακτηριστικά στοιχεία τα οποία μπορούν να επηρεάσουν την αποτελεσματικότητα της επικοινωνιακής διαδικασίας είναι η σαφήνεια του μηνύματος του περιεχομένου και του σκοπού της.

α) Τι εννοούμε με τον όρο σαφήνεια; *(μονάδες 5)*

β) Η βιασύνη είναι μια από τις αιτίες που μπορεί να οδηγήσουν στην έλλειψη της σαφήνειας. Αιτιολογήστε την παραπάνω πρόταση. *(μονάδες 5)*

2.2.

Ο λόγος αποτελεί ένα πολύτιμο σύστημα επικοινωνίας και έκφρασης, συνεννόησης και επαφής, μέσα στη μικρή ή μεγαλύτερη ομάδα ή κοινωνία που δρα το άτομο. Παρόλα αυτά, αντιμετωπίζει αρκετούς περιορισμούς στη χρησιμοποίησή του. Ποιοι είναι αυτοί;

Απαντήσεις

2.1.

α) Με τον όρο σαφήνεια εννοούμε την καθαρή διατύπωση, την απλή και κατανοητή οργάνωση των λέξεων και των φράσεων και ακόμη τη διαύγεια και την καθαρότητα των εννοιών και των νοημάτων που περιέχει.

β) Ο βιαστικός λόγος, σπάνια είναι σαφής, ιδιαίτερα όταν είναι εκτεταμένος και απαιτεί κάποια οργάνωση λέξεων και φράσεων. Ο ομιλητής προσπαθεί να πει, ό,τι νομίζει σημαντικό, αλλά δεν προλαβαίνει να το εκφράσει με πληρότητα και σαφήνεια, αφού η βιασύνη σπάνια του επιτρέπει την πλήρη διατύπωση, με όλα τα στοιχεία, λέξεις και φράσεις που θα έκαναν σαφές το μήνυμά του.

 2.2.

α) Εκφράζεται από ένα άτομο σε ένα άτομο ή σε λίγα άτομα, σε αυτά που μπορούν να ακούσουν την ανθρώπινη φωνή, ολόγυρα από τον ομιλητή ή σε κάποια μικρή σχετικά απόσταση.

β) H διάρκεια της Επικοινωνίας με το λόγο, περιορίζεται στο χρόνο της εκφώνησής του.

γ) Η σύλληψη του περιεχομένου του λόγου αυτού είναι αμφίβολη.

δ) H αναμετάδοση του περιεχομένου του λόγου είναι πολύ περισσότερο αμφίβολη, γιατί κάθε φορά θα αυξάνει η αμφιβολία ανάλογα με τον πρώτο ακροατή, το δεύτερο κτλ.

ε) Απαιτεί την παρουσία του ομιλητή σε κάθε μετάδοση, όπως απαιτεί και την ταυτόχρονη παρουσία του ακροατή.

# 4η ερωτηση

Εργάζεστε σε διαφημιστική εταιρεία και αναλαμβάνετε να οργανώσετε μια διαφημιστική καμπάνια για ένα προϊόν ή μια υπηρεσία με διάφορους τρόπους.

α) Ένας από τους τρόπους προώθησης που επιλέγετε είναι μέσα από μια αφίσα, ένα οπτικό μέσο. Τι προβλήματα μπορεί να αντιμετωπίσετε από την κατάσταση, τη λειτουργία ή τη χρήση του μέσου αυτού που μπορεί να εμποδίσει την επιτυχημένη μετάδοση του μηνύματος;

## (μονάδες 10)

β) Ποιο πρόβλημα μπορεί να προκύψει από τις μη κατάλληλες συνθήκες φωτισμού της αφίσας σας; *(μονάδες 5)*

γ) Ένας άλλος τρόπος είναι μέσα από ένα διαφημιστικό σποτ στην τηλεόραση. Σε αυτήν την περίπτωση ποια είναι τα πιθανά προβλήματα που μπορεί να υπάρξουν; *(μονάδες 10)*

# Απάντηση

α) H αφίσα αυτή μπορεί να είναι «κακοτυπωμένη» (κακή κατάσταση του μέσου) ή «κακοκολλημμένη» (κακή λειτουργία του μέσου), να είναι σκεπασμένη με διάφορα μικροέντυπα (παράσιτα) ή να είναι σε απρόσιτη θέση ώστε να μη διακρίνεται από τη συνηθισμένη απόσταση των περαστικών θεατών (κακή λειτουργία).

β) Στην περίπτωση αυτή εμποδίζεται η κανονική όραση των οπτικών μηνυμάτων και έτσι μια αφίσα σε έναν σκοτεινό δρόμο δε φαίνεται από τους περαστικούς, σε έναν αφώτιστο χώρο δεν μπορεί κάποιος να διαβάσει ή να δει με ακρίβεια.

γ) Ένα οπτικό μήνυμα σε ένα διαφημιστικό σποτ από την τηλεόραση, μπορεί να είναι κακοδιατυπωμένο, κακοσχεδιασμένο, κακογραμμένο, να προβάλλεται από ένα κανάλι με κακή εικόνα, με θολή ασαφή, «χιονισμένη» οθόνη, ή σε χαλασμένη, με προβλήματα εικόνας, τηλεοπτική συσκευή.

# 5η ερώτηση

2.1.

Η γλώσσα, εκτός από ένα σύνολο λέξεων, περιέχει ένα σύνολο κανόνων, εσωτερικούς και εξωτερικούς, σύμφωνα με τους οποίους μπορεί να χρησιμοποιηθεί. α) Τι καθορίζουν οι εσωτερικοί κανόνες; *(4 μονάδες)*

β) Αναφέρετε ποιοι είναι οι εσωτερικοί κανόνες. (*4 μονάδες*)

γ) Τι ορίζουν οι εξωτερικοί κανόνες; *(μονάδες 5)*

2.2.

Η σαφήνεια του περιεχομένου και του σκοπού της επικοινωνιακής διαδικασίας μπορούν να επηρεάσουν την αποτελεσματικότητά της.

α) Όταν το στοιχείο της σαφήνειας δεν περιέχεται στο μήνυμα και ως αποτέλεσμα αυτό δε γίνεται αντιληπτό από τον αποδέκτη τι συμβαίνει; (*μονάδες 6*)

β) Αναφέρετε τις αιτίες που μπορούν να προκαλέσουν έλλειψη της σαφήνειας σε ένα μήνυμα. (*μονάδες 6*)

Απάντηση

2.1

α) Οι εσωτερικοί κανόνες καθορίζουν τον τρόπο με τον οποίο οι λέξεις μπορούν να συνδυαστούν μεταξύ τους και να αποδώσουν ένα νόημα. β) Είναι οι γραμματικοί και οι συντακτικοί κανόνες.

γ) Οι εξωτερικοί κανόνες είναι αυτοί που ορίζουν ποιες λέξεις μπορούν να χρησιμοποιηθούν και με ποιο τρόπο σε κάθε επικοινωνιακή διαδικασία με τα μέλη της κοινωνίας στην οποία ανήκουν και ο αποστολέας-πομπός του μηνύματος και ο αποδέκτης του. Οι κανόνες αυτοί είναι οι ονομαζόμενοι και κοινωνικοί.

 2.2.

α) Στην περίπτωση αυτή, διακόπτεται η νοητική επεξεργασία του μηνύματος και δεν προκαλεί συνήθως κανένα αποτέλεσμα, σχετικό με το μήνυμα, πέρα από κάποια περιέργεια ή ανησυχία του αποδέκτη. Μπορεί έτσι να αποφασίσει κάποια διερευνητική ενέργεια ή να αγνοήσει το μη αντιληπτό μήνυμα. β)

* Η βιασύνη.
* Η άγνοια του κώδικα από τον αποστολέα.
* H άγνοια του κώδικα από τον αποδέκτη.
* H άγνοια των κανόνων του κώδικα ή των κωδίκων.

# 6η ερώτηση

2.1.

Η Επικοινωνία στην ανθρώπινη κοινωνία δεν είναι πάντοτε γλωσσική και μπορεί να γίνεται με την Εξωγλωσσική ή μη γλωσσική Επικοινωνία.

α) Η επικοινωνία με κινήσεις του σώματος βοηθά τον αποστολέα να διαμορφώσει το μήνυμά του. Ποιοι είναι όμως οι περιορισμοί της; *(μονάδες 5)*

β) Η Εξωγλωσσική Επικοινωνία θεωρείται ότι είναι λιγότερο σημαντική από τη γλωσσική. Αναφέρετε τους λόγους για τους οποίους ισχύει η παραπάνω θέση. *(μονάδες 7)*

2.2.

Οι ανάγκες για μία στοιχειώδη οργάνωση της ζωής και της συμμετοχής του ανθρώπου στη ζωή της κοινωνίας στην οποία συμμετείχε τον οδήγησε στη δημιουργία της γραφής. α) Τι είναι γραφή; Δώστε τον ορισμό της. *(μονάδες 7)*

β) Να αναφέρετε δύο λόγους για τους οποίους η χρήση της γραφής έχει σχεδόν αντικαταστήσει το ζωντανό λόγο στις περισσότερες ανθρώπινες δραστηριότητες. *(μονάδες*

Απάντηση

2.1.

α) Οι διάφορες χειρονομίες μπορούν να αποτελούν μηνύματα, εφόσον βέβαια είναι γνωστές με την ίδια σημασία και από τους δύο επικοινωνητές, τον αποστολέα και τον αποδέκτη-θεατή της. Η Επικοινωνία με τις κινήσεις του σώματος διαθέτει έναν κώδικα με περιορισμένα στοιχεία. Δεν είναι σαφής. Απαιτεί την ταυτόχρονη παρουσία στον ίδιο τόπο του αποστολέαπομπού και του αποδέκτη θεατή.

β) Είναι ασαφής. Με τα μηνύματά της μεταδίδονται γενικές έννοιες και όχι λεπτομερείς περιγραφές και αναλύσεις, όπως με τη γλωσσική Επικοινωνία. Έχουν περιορισμένες δυνατότητες σύνθεσης μηνυμάτων και περιορίζονται σε γενικές προτάσεις. Ένα μη λεκτικό μήνυμα μπορεί να αλλοιωθεί πολύ εύκολα.

 2.2.

α) Μπορεί να γίνει δεκτός ένας από τους παρακάτω ορισμούς:

* Γραφή είναι μια απεικόνιση πάνω σε μια επιφάνεια σημείων και συμβόλων με νόημα προκαθορισμένο, διαλεγμένων από μια ομάδα ανθρώπων, με σκοπό την εξυπηρέτησή τους. Τα σημεία αυτά μπορούν να αποδώσουν φράσεις που λέγονται, σκέψεις ή πληροφορίες και να τις διατηρούν στο χρόνο, ώστε να μπορούν να διαβαστούν πολλές φορές.
* Γραφή είναι ένας τρόπος που μας επιτρέπει κάθε φορά να ακινητοποιήσουμε, να παγιώσουμε τον έναρθρο λόγο που από την ίδια τη φύση του είναι προφορικός και φευγαλέος).

β) Ζητούνται δύο από τα παρακάτω:

* Η γραφή γράφεται από ένα άτομο ή μια ομάδα ατόμων αλλά μπορεί να εκφράζει τις σκέψεις, τις ιδέες, τις πληροφορίες κτλ. του ατόμου, της ομάδας των ατόμων ή και του συνόλου ακόμη της κοινωνίας στην οποία ανήκουν (π.χ. η γραφή του Συντάγματος, μιας Διακήρυξης κτλ.).
* Η διάρκεια ύπαρξης του γραπτού κειμένου, μετά την ενέργεια της γραφής μπορεί να είναι απεριόριστη.
* Η σύλληψη και κατανόηση του περιεχομένου της γραφής είναι αμφίβολη μόνο στο βαθμό που εξαρτάται από την πνευματική ικανότητα, την εμπειρία ή τις γνώσεις του αναγνώστη.
* Η μετάδοση του περιεχομένου της γραφής, του «μηνύματος» αυτού του γραπτού κειμένου είναι σίγουρη, εφόσον το γραπτό φτάνει στον αναγνώστη που μπορεί και ξέρει να διαβάσει.
* Δεν απαιτεί την παρουσία του γραφέα (συγγραφέα) στην κάθε ανάγνωση και δεν απαιτεί την παρουσία του αναγνώστη στον τόπο της γραφής.

# 7η ερώτηση

2.1.

Η ίδια η Επικοινωνία μπορεί να αποτελέσει ένα φραγμό, ένα εμπόδιο, σε μια διαδικασία που πρόκειται να αρχίσει, σε μια προσπάθεια που άρχισε, σε μια προσπάθεια που φτάνει στο τέλος της.

α) Πώς ονομάζεται αυτή η μορφή Επικοινωνίας; *(μονάδες 3)*

β) Ποιον χαρακτήρα αποκτά και πώς; *(μονάδες 6)*

γ) Σε ποιες ιδιαίτερες κατηγορίες μπορεί να διακριθεί ανάλογα με τον τρόπο εφαρμογής

## της; (μονάδες 6)

2.2.

Ανάλογη με τις διαδικασίες της ενεργητικής ακοής και της αποδοχής των ηχητικών στοιχείων και λέξεων είναι η γενικότερη διαδικασία της λεκτικής αποδοχής.

Να αναφέρετε τις βασικές δεξιότητες της λεκτικής αποδοχής.

Απάντηση

2.1.

α) Η Επικοινωνία αυτή μπορεί να ονομαστεί Αποτρεπτική.

β) H Επικοινωνία αυτή μπορεί, με την κατάλληλη σύνθεση του μηνύματος και του περιεχομένου της, να αποκτήσει έναν ιδιαίτερο, απαγορευτικό χαρακτήρα και να αποτελέσει ουσιαστικά έναν τρόπο για την αποτροπή μιας οποιοσδήποτε ενέργειας, της λήψης μιας απόφασης, της διαμόρφωσης μιας σκέψης, μιας ιδέας. γ)

* Επικοινωνία Κριτική-Επικριτική.
* Απολογητική Επικοινωνία.
* Με μηνύματα υπερλογικά, παράλογα, ανήθικα, αλλοπρόσαλλα κτλ. και τότε ονομάζεται ανάλογα.

 2.2.

* Ανοιχτές – κλειστές ερωτήσεις
* Σύντομες – απλές ερωτήσεις
* Διατήρηση της ουδετερότητας
* Αποδοχή της σιωπής

# 8η ερώτηση

2.1. Βασικός τρόπος πραγματοποίησης μιας επιτυχημένης και αποτελεσματικής Επικοινωνίας είναι να ικανοποιούνται κατά τη διαδικασία εφαρμογής της και να εφαρμόζονται σωστά όλες οι αρχές της, δηλαδή οι κανόνες με τους οποίους πρέπει να συμμετέχουν σε αυτήν οι συντελεστές της.

Τι χρειάζεται να γίνεται σύμφωνα με αυτές τις αρχές; Να αναφέρετε πέντε από αυτές.

2.2. Όταν η πρόθεση του αρχικού επικοινωνητή, δηλαδή του αποστολέα του μηνύματος, είναι να επιτύχει κάποιο σκοπό ή κάποιο συγκεκριμένο αποτέλεσμα τότε η επικοινωνία χαρακτηρίζεται ως Ηθελημένη ή Σκόπιμη.

 Πώς εξηγείται η Επικοινωνία αυτή με βάση τη μέθοδο «της μελέτης της συμπεριφοράς» ή του «συμπεριφορισμού» (Behaviorism);

# απάντηση

2.1.

* Να προσδιοριστεί ακριβώς ο λόγος της πραγματοποίησής της, δηλαδή η «ταυτότητά της».
* Να καθοριστεί ο τρόπος της πραγματοποίησής της.
* Να προσδιοριστούν οι προϋποθέσεις για την πραγματοποίησή της.
* Ο αποστολέας του μηνύματος πρέπει να είναι κατάλληλα προετοιμασμένος, να θέλει και να μπορεί να διαμορφώσει το μήνυμα σύμφωνα με τον κατάλληλο κάθε φορά κώδικα ή τους κώδικες.
* Να καθοριστεί ο αποδέκτης ή οι αποδέκτες της Επικοινωνίας αυτής.

•Να οριστούν τα κατάλληλα μέσα για την πραγματοποίηση της Επικοινωνίας αυτής.

•Να οριστεί ο χρόνος της Επικοινωνίας.

* Να οριστεί ο τόπος της Επικοινωνίας.

 2.2.

 Μια από τις σύγχρονες ψυχολογικές μεθόδους μελέτης των ανθρώπων, η μέθοδος της «μελέτης της συμπεριφοράς» (behaviorism ή “συμπεριφορισμός”), η οποία στηρίζεται στη μελέτη της αντικειμενικής συμπεριφοράς των ανθρώπων διαπιστώνει ακριβώς ότι η οποιαδήποτε συμπεριφορά των ανθρώπων, άρα και η επικοινωνιακή, εξηγείται από κάποιο εσωτερικό κίνητρο, τη βούληση ή την πρόθεση, άλλοτε με σαφήνεια διατυπωμένη και άλλοτε ασαφή και άδηλη.

# 9η ερώτηση

Σε ένα υποθετικό σενάριο, το σχολείο σας επιθυμεί την ενημέρωση των γονέων για τα εκπαιδευτικά προγράμματα που πρόκειται να πραγματοποιηθούν κατά το τρέχον σχολικό έτος. Αρχικά προτείνεται η ενημέρωση να πραγματοποιηθεί προφορικά μέσα σε μια συνάντηση με τον Σύλλογο γονέων και κηδεμόνων και το δεκαπενταμελές Συμβούλιο των μαθητών.

α) Αναφέρετε δύο πιθανά προβλήματα που μπορούν να προκύψουν από την προφορική ενημέρωση; *(μονάδες 13)*

β)Αν η ενημέρωση γίνει με γραπτή επιστολή προς άπαντες τι επιδιώκεται με αυτόν τον τρόπο; Αναφέρετε δύο πιθανά αποτελέσματα. *(μονάδες 12)*

# απάντηση

α) Χρειάζονται δύο από τα παρακάτω:

1. H διάρκεια της Επικοινωνίας με το λόγο, περιορίζεται στο χρόνο της εκφώνησής του.
2. Η σύλληψη του περιεχομένου του λόγου αυτού είναι αμφίβολη, αφού εξαρτάται:
3. Από την πνευματική ικανότητα, την εμπειρία, τις γνώσεις και τη σωματική και ψυχολογική κατάσταση του ακροατή.
4. Από τη θέση που αυτός κατέχει στο χώρο της Επικοινωνίας, πόσο απέχει δηλαδή από τον ομιλητή. iii) Από διάφορες συνθήκες που μπορεί να επικρατούν στο χρόνο της εκφώνησης (άνεμος, θόρυβος, άλλες ομιλίες, τυχαία γεγονότα).

3. Απαιτεί την παρουσία του ομιλητή σε κάθε μετάδοση, όπως απαιτεί και την ταυτόχρονη παρουσία του ακροατή.

β) Χρειάζονται δύο από τα παρακάτω:

1. Η μετάδοση του περιεχομένου της γραφής, του «μηνύματος» αυτού του γραπτού κειμένου είναι σίγουρη, εφόσον το γραπτό φτάνει στον αναγνώστη που μπορεί και ξέρει να διαβάσει.
2. Η διάρκεια ύπαρξης του γραπτού κειμένου, μετά την ενέργεια της γραφής μπορεί να είναι απεριόριστη.
3. Δεν απαιτεί την παρουσία του γραφέα (συγ-γραφέα) στην κάθε ανάγνωση και δεν απαιτεί την παρουσία του αναγνώστη στον τόπο της γραφής.
4. Κάθε είδους απόδειξη τεκμηριώνεται σχεδόν αποκλειστικά από τη γραπτή μαρτυρία, συνεπώς μπορεί να αποδειχθεί ότι οι γονείς έχουν ενημερωθεί σχετικά με τα εκπαιδευτικά προγράμματα.

 10η ερώτηση

Είσαστε υπεύθυνος για το προσωπικό ενός κέντρου αποκατάστασης ασθενών και δίνετε οδηγίες για τον ενδυματολογικό κώδικα των εργαζομένων σε διάφορα τμήματα της επιχείρησης.

α) Τι οδηγίες θα δώσετε στους εργαζόμενους του τμήματος υποδοχής και εξυπηρέτησης πελατών για τη γενικότερη εμφάνιση και την ενδυμασία τους και γιατί; *(μονάδες 10)*

β) Γιατί θα επιλέγατε να φορούν στολή οι εργαζόμενοι στον ιατρονοσηλευτικό τομέα;

*(μονάδες 10)*

γ) Τι αρχές πρέπει να ακολουθήσετε για τον σχεδιασμό της στολής; *(μονάδες 5)*

# Απάντηση

α) Ένα καθαρό, φροντισμένο και χαμογελαστό άτομο, ντυμένο με ρούχα καθαρά και κομψά, με εμφάνιση ευχάριστη, προδιαθέτει θετικά και μπορεί να μεταδώσει ένα μήνυμα με μεγαλύτερη πιθανότητα επιτυχίας και αποτελεσματικότητας.

β) H στολή είναι αυτή που φορούν υποχρεωτικά όσοι ανήκουν σε μια υπηρεσία, οργανισμό, ή ειδική ομάδα, για να κάνουν αποτελεσματικότερη την άσκηση της υπηρεσίας και του έργου τους. Ταυτόχρονα, να μεταδώσουν έτσι και το «μήνυμα» της εξουσίας που διαθέτουν και στο όνομα της οποίας ενεργούν.

γ) Η στολή ή η ειδική ενδυμασία πρέπει να έχει καθορισμένο σχέδιο, ύφασμα, χρώμα κτλ.

και με ορισμένα διακριτικά σύμβολα.

# 11η ερώτηση

Σε ένα υποθετικό σενάριο, επιθυμείτε να συναντηθείτε με τους φίλους σας για να σχεδιάσετε τις διακοπές σας για το καλοκαίρι.

α) Πώς σκέφτεστε ότι μπορεί να επηρεάσει ο χώρος το μήνυμα και ολόκληρη την

Επικοινωνιακή διαδικασία; *(9 μονάδες)*

β) Για ποιους λόγους δεν θα επιλέγατε ως τόπο συνάντησης ένα κέντρο διασκέδασης;

*(8 μονάδες)*

γ) Για ποιους λόγους δεν θα επιλέγατε ως τόπο συνάντησης μία παραλία; *(8 μονάδες)*

Απάντηση

α) Η επιλογή του χώρου όπου θα πραγματοποιηθεί η Επικοινωνιακή διαδικασία αποτελεί μια από τις προϋποθέσεις τις οποίες οφείλει να λάβει υπόψη του ο αποστολέας-πομπός, ώστε ανάλογα να πράξει για να εξασφαλίσει τα αποτελέσματα που επιθυμεί, να επιτύχει το στόχο που έχει υπολογίσει να επιτύχει. Αλλά ο χώρος, πέρα από τον επηρεασμό του μηνύματος, μπορεί να επηρεάσει και ολόκληρη την επικοινωνιακή διαδικασία, αφού μπορεί να προσθέσει ή να αφαιρέσει στο κύριο μήνυμα και το δικό του ιδιαίτερο μήνυμα με την επιλογή των διαστάσεων και της ταυτότητάς του.

β) Σε ένα κέντρο διασκέδασης, οι επικοινωνούντες, δέχονται την επίδραση του χώρου, με τα φώτα, τις κατασκευές, τα χρώματα, τις μουσικές και με διαμορφωμένη από τα στοιχεία αυτά ψυχολογική διάθεση μπορούν ή δεν μπορούν να επικοινωνήσουν. γ) Στην παραλία, με τη θάλασσα να περιμένει, με τον ήλιο να καίει, με την άμμο να ζεματάει, με το αναψυκτικό να περιμένει, η Επικοινωνία δεν μπορεί παρά να επηρεάζεται ανάλογα. Με τους έντονους ερεθισμούς του περιβάλλοντος, το οποιοδήποτε μήνυμα κινδυνεύει να μη γίνει καθόλου αντιληπτό ή απορρίπτεται από τον αποδέκτη, αφού δεν μπορεί καν να το προσέξει.

12η ερώτηση

Η εταιρία «Α» έχει αποφασίσει να εκδώσει μια σειρά από έντυπα, αφίσες, πολύπτυχα, φυλλάδια κτλ. για να διαφημίσει το όνομα και τα προϊόντα της. Ο Πρόεδρος και Διευθυντής της εταιρίας διαμορφώνει τον κύριο επικοινωνιακό στόχο, «προβολή της εταιρίας και προβολή του προϊόντος» και παραγγέλλει τις ανάλογες μακέτες, τα σχέδια, τα κείμενα. Όμως, πριν τελειώσουν, παρεμβαίνει ο υπεύθυνος του διαφημιστικού τμήματος και συμβουλεύει να προβληθεί πολύ εντονότερα ο στόχος «τιμή του προϊόντος».

α) Τι μπορεί να συμβεί στη συνέχεια; *(μονάδες 10)*

β) Πώς μπορεί να λειτουργήσει η συμβουλή στην επικοινωνιακή διαδικασία; *(μονάδες 8)*

γ) Πώς μπορούν τα άτομα να αντιδράσουν στη συμβουλή; *(μονάδες 7)*

##

 Απάντηση

α) Αν ο αρχικός επικοινωνητής, αναζητά τη συμβουλή ενός ειδικού ή αν δέχεται, χωρίς να τη ζητήσει ο ίδιος, και πιστεύει ότι η εφαρμογή της θα του εξασφαλίσει την επιτυχία της Επικοινωνίας, τότε ή θα ματαιώσει τη διαδικασία που αυτός άρχισε ή θα την αλλάξει, σύμφωνα με τη συμβουλή που πήρε, ή θα αναθέσει τη διαδικασία της Επικοινωνίας στον ειδικό.

β) Είναι φανερό ότι η συμβουλή αποτελεί ουσιαστικά ένα φραγμό της αρχικής επικοινωνιακής διαδικασίας, ένα φραγμό στην αυθεντική έκφραση του επικοινωνητή, στην προσωπική έκφρασή του.

γ) Εξαρτάται λοιπόν από αυτόν, αν θα δεχθεί τη συμβουλή στην κρίσιμη στιγμή της διαμόρφωσης του μηνύματος και της αποστολής του. Πολλά άτομα, για το λόγο της μείωσης της προσωπικής έκφρασής τους, πολύ δύσκολα δέχονται συμβουλές ή αρνούνται οποιαδήποτε συμβουλή, έστω κι αν πολλές φορές αποτυγχάνουν στις επιδιώξεις τους.

13η ερώτηση

Μετά από ένα σχετικό διαγωνισμό και αξιολόγηση, το περιοδικό ενός Λυκείου της πόλης βραβεύεται. Γραμμένο και σχεδιασμένο από τους μαθητές, απαιτεί πολύ κόπο και προσπάθειες. Αλλά το αποτέλεσμα τους δικαιώνει. Στη συνέλευση για τη νέα έκδοση συζητούνται τα στοιχεία της, δηλαδή περιεχόμενα, εικονογράφηση κτλ. Αποφασίζεται ότι το νέο τεύχος πρέπει να είναι ισότιμο ή ανώτερο του βραβευμένου. Προτείνεται να γίνει μια νέα συνέλευση, για να προταθούν σημαντικά και πρωτότυπα κείμενα και εικόνες... και μετά δεύτερη και μετά τρίτη, ώσπου να βρεθούν. Ακόμη τα ψάχνουν.. Το νέο περιοδικό δεν κυκλοφόρησε ποτέ. Η Επικοινωνία αυτή, των μαθητών μεταξύ τους και με την πόλη, διακόπηκε. Όσο για τα άλλα Λύκεια δεν τόλμησαν καν να ξεκινήσουν, βλέποντας τα δοκίμιά τους και συγκρίνοντάς τα με εκείνα του βραβευμένου περιοδικού.

α) Στην παραπάνω περίπτωση πώς λειτούργησε η βράβευση του περιοδικού; *(μονάδες 10)*

β) Για ποιο λόγο έγινε η βράβευση; *(μονάδες 10)*

γ) Πώς θα πρέπει να θεωρείται η βράβευση; *(μονάδες 5)*

Απάντηση

 α) H βράβευση του περιοδικού αποτέλεσε τον φραγμό για τη συνέχιση της έκδοσης ή την έκδοση άλλου περιοδικού, το φραγμό για μια πολύτιμη επικοινωνιακή δραστηριότητα των μαθητών.

β) H βράβευση του περιοδικού δεν έγινε με την προϋπόθεση ότι όλα τα νεότερα περιοδικά θα γίνουν ισότιμα ή ανώτερα από το βραβευμένο. H βράβευση έγινε, και έπρεπε να γίνει, ως ενίσχυση της εκδοτικής προσπάθειας στο σύνολό της. Αυτή η προσπάθεια δεν είναι δυνατό να αποδίδει πάντοτε τεύχη άξια βράβευσης. Αν κάποιο από αυτά ξεχωρίσει και διακριθεί (από την ομάδα, το σχολείο, ή την κοινωνία της πόλης), σημαίνει πως η ξεχωριστή δουλειά και προσπάθεια μπορεί να διακριθεί και να βραβευτεί.

γ) Θα πρέπει να θεωρείται ως κίνητρο για όλη την εκδοτική προσπάθεια και των βραβευμένων μαθητών και αυτών που θα ξεκινήσουν τη δική τους προσπάθεια.

14η ερώτηση

Ο Γιώργος επιθυμεί να αποκτήσει ένα μηχανάκι. Σκέφτεται να το ζητήσει από τον πατέρα του. Θα μπορούσε να εκφράσει το αίτημα-μήνυμά του, έτσι ώστε να ικανοποιηθεί αμέσως. «Άκουσε πατέρα! Θέλω να μου πάρεις το μηχανάκι τώρα». Όμως πριν το πει, μια σκέψη γεννιέται στο μυαλό του. Ο πατέρας του δεν έχει απόθεμα χρημάτων. Δεν μπορεί να αγοράσει το μηχανάκι. Δεν μπορεί και να δανειστεί, αφού το χρέος θα πληρωνόταν από το εισόδημα ολόκληρης της οικογένειας.

Η οικογένεια έχει και άλλες ανάγκες. Θα μπορούσε να αδιαφορήσει. Τελικά το μήνυμά του άλλαξε μορφή. «Ξέρεις πατέρα, θα ήθελα να αγοράσω ένα μηχανάκι, όταν μαζέψω τα χρήματα ...». Δεν θέλει και κρίνει πως δεν είναι σωστό να επιβαρύνει τον πατέρα και την οικογένεια με χρέος.

α) Ποιοι κανόνες επηρέασαν την απόφαση του Γιώργου; *(μονάδες 5)*

β) Πώς μπορεί να λειτουργήσουν αυτοί οι κανόνες στη βούληση του αποστολέα-πομπού;

*(μονάδες 10)*

γ) Για ποιους λόγους ο αποστολέας-πομπός υπακούει στους κανόνες αυτούς; *(μονάδες 10)*

##

Απάντηση

α) Οι κανόνες αυτοί είναι οι κανόνες κοινωνικής συμπεριφοράς και εφαρμογής νόμων, συνηθειών, εθίμων που αναφέρονται συχνά και ως «κανόνες ηθικής συμπεριφοράς».

β) Οι κανόνες αυτοί μπορούν να λειτουργήσουν ως ένα είδος φίλτρου ή και φραγμού μιας οποιασδήποτε, ανεξέλεγκτης επικοινωνιακής διαδικασίας, η οποία θα επεδίωκε κάποιο ανεξέλεγκτο σκοπό, και θα ικανοποιούσε μόνο τον αρχικό επικοινωνητή, αυτόν που θα είχε την πρωτοβουλία της Επικοινωνίας. Η Ηθική της Επικοινωνίας όμως εξετάζει και το ζήτημα της Ηθικής της βούλησης του αποστολέα -πομπού ενός μηνύματος και της Ηθικής του αποτελέσματος που επιδιώκει. Η Ηθική αυτή αποτελεί ένα σημαντικό φραγμό της ανεξέλεγκτης βούλησής του αλλά και του επιδιωκόμενου αποτελέσματος.

γ) Η ζωή σε ένα συγκεκριμένο κοινωνικό σύνολο, η οποία παρέχει στον αποστολέα-πομπό μια σειρά από δικαιώματα αλλά και τον υποχρεώνει να συμμορφώνεται σε μια σειρά υποχρεώσεις, τον αναγκάζει να ελέγχει το συγκεκριμένο αρχικό μήνυμά του, ακόμη και τον σκοπό τον οποίο επιδιώκει με αυτό να εξυπηρετήσει, με ένα σύνολο περιορισμών, κανόνων και νόμων, συνηθειών, εθίμων . Επίσης, τον αναγκάζει να το διαμορφώσει ανάλογα, ώστε να είναι σύμφωνο με την υποχρέωσή του να σεβαστεί τους κανόνες αυτούς, αφού και ο ίδιος θα επιθυμούσε μια ανάλογη συμπεριφορά από τους άλλους ανθρώπους, τα άλλα μέλη της κοινωνίας αυτής.

# 15η ερώτηση

2.1. Η λογική εξέταση των θεμάτων είναι αναγκαία καθώς μια ιδέα ή πράξη μη λογική είναι κατά κανόνα σίγουρο ότι θα οδηγήσει σε ανεπιθύμητη εξέλιξη την ιδέα και σε απροσδόκητα και αβέβαια αποτελέσματα την πράξη.

α) Τι μπορεί όμως να συμβεί με την σχολαστική εφαρμογή των λογικών κανόνων; *(μονάδες*

## 9)

β) Τι ονομάζεται Υπερλογική Επικοινωνία; *(μονάδες 8)*

2.2. Μία μορφή της Αποτρεπτικής Επικοινωνίας είναι η Αλλοπρόσαλλη Επικοινωνία.

Τι ονομάζουμε Αλλοπρόσαλλη Επικοινωνία; *(μονάδες 8)*

Απάντηση

2.1.

α) Με τη σχολαστική εφαρμογή των λογικών κανόνων, κρίνονται αποτρεπτικά και αποφεύγονται πράξεις και παραλείψεις οι οποίες εκ των υστέρων αποδεικνύονται και λογικές και χρήσιμες. Σε αυτές τις περιπτώσεις αναφέρεται και ο όρος της Υπερλογικής Επικοινωνίας, όταν με την υπερβολική λογική εξέταση των θεμάτων, καταλήγουν οι ενδιαφερόμενοι να αποφεύγουν κάθε δραστηριότητα, να αμφιβάλλουν για κάθε πρωτότυπη ιδέα και επιδίωξή τους.

β) Είναι η Επικοινωνία η οποία επιδιώκει να κρίνει ή να αξιολογήσει διάφορες ιδέες, πράξεις, διαδικασίες, έργα κτλ. εφαρμόζοντας ορισμένα λογικά κριτήρια και κανόνες λογικής και να διαπιστώσει τα λογικά ελαττώματά τους.

 2.2. Είναι αυτή της οποίας το περιεχόμενο δεν μπορεί να χαρακτηριστεί με ένα λογικό κριτήριο ή τρόπο και η οποία κινδυνεύει με τα «μηνύματά» της να περιπλέξει τον αποδέκτη της, να τον φέρει σε αμηχανία, να τον οδηγήσει σε διαφορετικές λύσεις για το ίδιο ζήτημα, να του προκαλέσει ποικίλα προβλήματα. Αλλοπρόσαλλη Επικοινωνία μπορεί να είναι και αυτή που επιχειρείται από ανίδεους ανθρώπους σε θέματα εκτός των γνώσεών τους.

# 16η ερώτηση

2.1. Με την ευκαιρία κάποιας επίσημης εκδήλωσης ή τελετής, ο ομιλητής χρησιμοποιεί επίσημη γλώσσα με ένα πομπώδες επίσημο ύφος.

Από τι χαρακτηρίζεται αυτή η γλώσσα και με ποια πρόθεση; *(μονάδες 10)*

 2.2. Η Συμβουλή μπορεί είτε να ζητηθεί από έναν τρίτο είτε από τον ίδιο τον αποστολέα- πομπό, ώστε να υπάρξει καλύτερη, δηλαδή αποτελεσματικότερη, πραγματοποίηση της επικοινωνιακής διαδικασίας είτε όχι.

Ποια είναι η αφετηρία της συμβουλής και στις δύο περιπτώσεις; *(μονάδες 15)*

απάντηση

2.1. Στην περίπτωση αυτή χρησιμοποιούνται λέξεις και εκφράσεις με την πρόθεση να προκαλέσουν ιδιαίτερη εντύπωση και γι’ αυτό επιλέγονται λέξεις και φράσεις από αρχαιότερες εκφράσεις ή κλασικά κείμενα, από αρχαίους συγγραφείς, ή την Αγία Γραφή, συχνά χωρίς να γίνονται κατανοητά από τους περισσότερους ακροατές, που δεν γνωρίζουν αυτές τις λέξεις και τις εκφράσεις.

 2.2.

α) Την παραδοχή ότι δίνεται για το συμφέρον του αποστολέα-πομπού.

β) Ότι ο σύμβουλος, αυτός που παρέχει τη συμβουλή, γνωρίζει καλύτερα την επικοινωνιακή διαδικασία από τον αποστολέα και

γ) Ότι ο ίδιος δεν επιδιώκει για τον εαυτό του κάποιο όφελος από την εφαρμογή της συμβουλής που παρέχει.

# 17η ερώτηση

Σε ένα υποθετικό σενάριο, σας έχουν αναθέσει να διοργανώσετε μία ραδιοφωνική εκπομπή για να προβάλετε στο κοινό τα εκπαιδευτικά προγράμματα που εκπονήθηκαν στο σχολείο σας κατά το τρέχον σχολικό έτος.

α) Τι προβλήματα μπορεί να αντιμετωπίσετε από την κατάσταση, τη λειτουργία ή τη χρήση της συσκευής του ραδιοφώνου που μπορεί να εμποδίσει την επιτυχημένη μετάδοση του μηνύματος; *(μονάδες 9)*

β) Ποια άλλα προβλήματα μπορεί να προκύψουν από τις μη κατάλληλες συνθήκες ακρόασης που προέρχονται από το ραδιοφωνικό σήμα; *(μονάδες 9)*

γ) Ποια άλλα προβλήματα μπορεί να προκύψουν από τις μη κατάλληλες συνθήκες ακρόασης που προέρχονται από τον ίδιο τον ακροατή; *(μονάδες 7)*

Απάντηση

α) Μια ραδιοφωνική εκπομπή (σειρά ακουστικών μηνυμάτων) δεν μπορεί να ακουστεί καλά από ένα χαλασμένο ραδιόφωνο, όπως δεν μπορεί να ακουστεί καλά, όταν ο χρήστης ακροατής-αποδέκτης δεν έχει συντονίσει σωστά τη λήψη του σταθμού στο σωστό μήκος κύματος που εκπέμπει.

β) Παρεμβάλλονται ακουστικά παράσιτα, έτσι ώστε το ακουστικό μήνυμα να συγχέεται με τους παρασιτικούς ήχους. Ένα ραδιοφωνικό σήμα που ακούγεται μαζί με ξένους ήχους, «παράσιτα», όπως στα βραχέα ή στα μεσαία κύματα ή στην ίδια συχνότητα με άλλα σήματα.

γ) Τα αυτιά και το ακουστικό νευρικό σύστημα δε λειτουργούν κανονικά, δεν ακούνε καλά, δεν διακρίνουν τους ήχους, δεν διακρίνουν τους τόνους. Ο ακροατής βρίσκεται μακριά και δεν ακούει καλά.

# 18η ερώτηση

2.1. Είναι γνωστό ότι στην καθημερινή μας ζωή χρησιμοποιείται πολύ συχνά η “αθέλητη”, “μη αναμενόμενη”, ή τυχαία, και καταιγιστικά επαναλαμβανόμενη επικοινωνία. α) Ποιος είναι ο σκοπός της; *(μονάδες 6)*

β) Ποια είναι τα επιθυμητά αποτελέσματά της; *(μονάδες 4)*

##  2.2. Η αποδοχή του μηνύματος και η αντίδραση του αποδέκτη-ακροατή μπορεί να γίνει μη λεκτικά αλλά και με τη χρήση άλλων στοιχείων και κωδικών. α) Ποια είναι τα στοιχεία αυτά; (μονάδες 10)

β) Πώς μπορούν τα μάτια να συνεισφέρουν στην αποδοχή ενός μηνύματος; *(μονάδες 5)*

# απάντηση

2.1.

α) Η επικοινωνία αυτή σκοπεύει σε μια ευνοϊκή ψυχολογική διάθεση, όχι πάντα συνειδητή, και μπορεί τελικά να κάνει αποδεκτά τα μηνύματά της, να επιβάλει την κατανόησή τους και την ανάλογη -αναμενόμενη από τον αποστολέα- «ανάδραση».

β) Η αγορά προϊόντος, η ευνοϊκή ψήφος, η διαμόρφωση γνώμης.

 2.2.

α)

* Επαφή με τα μάτια
* Στάση του σώματος
* Χειρονομίες
* Απόχρωση της φωνής
* Ο χώρος ως στοιχείο απάντησης

β) Σε οποιαδήποτε ψυχολογική ή βιολογική κατάσταση, σε κάθε στιγμή της ζωής, η κατάσταση ή η αντίδραση των ματιών μπορεί να «διαβαστεί» ως ένα σαφές, πλήρες και κατανοητό μήνυμα ή ως απάντηση σε ένα μήνυμα-ερώτημα.

19 ερώτηση

Έχετε καταθέσει το βιογραφικό σας σε μια εταιρεία για μια θέση που επιθυμείτε και στη συνέχεια σας έχουν καλέσει για προσωπική συνέντευξη.

α) Πώς θα πρέπει να είναι η προσωπική σας παρουσία για να αυξήσετε τις πιθανότητες επιτυχίας σας; *(μονάδες 8)*

β) Πώς θα πρέπει να είναι η στάση του σώματός σας κατά τη διάρκεια της συνέντευξης; *(μονάδες 7)*

γ) Πώς θα πρέπει να είναι η απόχρωση της φωνής μας κατά τη διάρκεια της

συνέντευξης; *(μονάδες 10)*

# Ενδεικτική επίλυση

α) Ένα καθαρό, φροντισμένο και χαμογελαστό άτομο, ντυμένο με ρούχα καθαρά και κομψά, με εμφάνιση ευχάριστη, προδιαθέτει θετικά και μπορεί να μεταδώσει ένα μήνυμα με μεγαλύτερη πιθανότητα επιτυχίας και αποτελεσματικότητας.

β) Η κλίση του σώματος προς το συνομιλητή, σημαίνει ενδιαφέρον και ένταση προσοχής, ενώ η κλίση του σώματος προς τα πίσω, δείχνει απομάκρυνση, έλλειψη ενδιαφέροντος και προσοχής, ακόμη και φόβο ή αποστροφή.

γ) Θα πρέπει να μιλάμε με μέτρια ένταση γιατί μια σημαντική φράση, όταν λέγεται χαμηλόφωνα, κινδυνεύει να μην ακουστεί, να μη γίνει αντιληπτή, αφού η χαμηλόφωνη και ήπια εκφώνησή της, μειώνει την προσοχή του ακροατή και κάνει αμφίβολη την αντίληψη και της φράσης και του περιεχομένου της. Όμως και η αντίθετη περίπτωση, δηλαδή η υψηλόφωνη και έντονη εκφώνηση, ενώ κατά κανόνα προκαλεί την αύξηση της προσοχής του ακροατή και συνεπώς εξασφαλίζει την αντίληψη του μηνύματος, μπορεί να κουράσει, όταν είναι συνεχής και επίμονη. Τότε μειώνει την προσοχή του άρα και την αντιληπτική του ικανότητα.